***Olulised küsimused seoses kloonimisega***

Tuvumine järgmiste küsimustega aitab avada veel mõningaid aspekte seoses kloonimise ning selle eetilisusega. Palun mõtle läbi, kuidas neile küsimustele vastaksid.

1. Aastal 2000 ütles Tartu teadlane Jaanus Pikani järgmist: “Kui on juba kloonitud lambaid, ei ole sellest inimeseni enam pikk maa minna. Kui kusagil maailmas on vastav kloonimistehnoloogia välja töötatud, levib see ruttu laiali.” 13 aastat hiljem kloonisid eestlased vasika, st tehnoloogia on justkui olemas, millega teha katseid (nt inimembrüode kloonimisel), **kuid kas sellest piisab? Kui laiapõhjaline peaks olema ühiskondlik kokkulepe?**
2. Harvardi professor George Church esines 2013. aastal huvitava mõttega: neandertaallaste kloonimine on põhimõtteliselt võimalik. **Kas pead eetiliselt lubatavaks sellist tegevust praktikas? Millised ohud ja võimalused tekivad seoses neandertaallase kloonimisega? Kas suhtud temasse pigem kui inimesse?**
3. Analoogselt inimese eellaste kloonimisega on vähemalt teoreetiliselt võimalik kloonimise abil taaselustada nt mammutid (nt 2006. aastal leidsid kalamehed Siberist täiusliku mammuti skeleti). **Kas väljasurnud loomaliikide kloonimine on eetilises mõttes vastuvõetavam kui inimese eellaste kloonimine? Millise piirini tohiks teadus eksperimente läbi viia?**
4. Kloonimise üks vastuargumente kõlab nii: kloonimistehnoloogiaga võivad mõned äärmuslikud liikumised taastoota oma juhte. **Kui reaalne see on? Mis kinnitab, et inglased, kes on kloonimise suhtes üpris liberaalsed, pole nt klooninud Margaret Tatcherit? Kuidas sünnivad teaduslikud avastused, kui ei maitsta natuke keelatud vilja või ei tehta nö piiri peal teadust?**
5. Aastal 2000 kirjutas Enno Tammer artikli, kus väitis, et kloonitud Lennart Meri poleks see Meri. **Mõtesta see väide lahti. Mida tahetakse öelda, kui väidetakse midagi sarnast?**
6. Sageli on väidetud, et kloonimisega kaob unikaalne identiteet. Samas on teada, et ka keskkonnal on inimese kujunemisele oma mõju. **Kumma mõju hindad enese või mõne tuntud isiku näite varal olulisemaks inimese arengule, kas pärilikku mõju või keskkondliku mõju? Kui viimast, siis poleks ju kloonimine kuigi suur eetiline probleem, pigem saavad viljatud, kuid väga hoolitsevad vanemad sel moel järglasi. Mida arvad?**